Groot vergoeding ná onregmatige diskriminasieMnre. Twala en Marren by die span van Solidariteit (Foto: Solidariteit) Die vakbond Solidariteit het vandag ŉ reusebedrag namens twee van sy lede in die departement van korrektiewe dienste (DKD) bekom nadat hulle oor die hoof gesien is vir betrekkings weens die DKD se regstellendeaksiebeleid. Volgens Anton van der Bijl, hoof van Solidariteit se Sentrum vir Billike Arbeidspraktyke, het PL Marren en MS Twala elkeen bykans R 200 000 as vergoeding ontvang weens onregmatige diskriminasie teen hulle. “Die reusebedrag van die vergoeding is meer as die norm en Solidariteit is verheug dat hy hierdie saak namens sy lede kon beveg,” het Van der Bijl gesê. Volgens hom het die twee mans nie een die kortlys vir die betrokke poste gehaal nie, ten spyte van die feit dat hulle geskikte kandidate vir die vakante poste was. “Dit kom kortom neer op diskriminasie op grond van die lede se ras en geslag,” het Van der Bijl verduidelik.